CELEX: 32010D0705
Language: el
Date: 2010-11-22 00:00:00
Title: 2010/705/ΕΕ: Απόφαση της Επιτροπής, της 22ας Νοεμβρίου 2010 , σχετικά με την απόσυρση της αναγνώρισης της Γεωργίας όσον αφορά την εκπαίδευση, την κατάρτιση και την πιστοποίηση των ναυτικών για την αναγνώριση των πιστοποιητικών ικανότητας [κοινοποιηθείσα υπό τον αριθμό Ε(2010) 7966]  Κείμενο που παρουσιάζει ενδιαφέρον για τον ΕΟΧ

23.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/78
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Νοεμβρίου 2010
   σχετικά με την απόσυρση της αναγνώρισης της Γεωργίας όσον αφορά την εκπαίδευση, την κατάρτιση και την πιστοποίηση των ναυτικών για την αναγνώριση των πιστοποιητικών ικανότητας
   [κοινοποιηθείσα υπό τον αριθμό Ε(2010) 7966]
   (Κείμενο που παρουσιάζει ενδιαφέρον για τον ΕΟΧ)
   (2010/705/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 20 παράγραφος 2,
   την επαναξιολόγηση της συμμόρφωσης της Γεωργίας, η οποία διενεργήθηκε από την Επιτροπή, σύμφωνα με το άρθρο 21 παράγραφος 1 της οδηγίας 2008/106/ΕΚ,
   Εκτιμώντας τα ακόλουθα:
   
               (1)
            
            
               Τα κράτη μέλη δύνανται να αποφασίζουν να θεωρήσουν πιστοποιητικά ναυτικής ικανότητας τα οποία έχουν εκδοθεί από τρίτες χώρες, εφόσον η Επιτροπή αναγνωρίζει ότι η οικεία τρίτη χώρα εξασφαλίζει τη συμμόρφωση προς τις απαιτήσεις της διεθνούς σύμβασης του 1978 για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, όπως έχει τροποποιηθεί (σύμβαση STCW) (2).
            
         
               (2)
            
            
               Η Γεωργία αναγνωρίζεται στο επίπεδο της Ευρωπαϊκής Ένωσης βάσει της διαδικασίας που προβλέπεται στο άρθρο 18 παράγραφος 3 στοιχείο γ) της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για το ελάχιστο επίπεδο εκπαίδευσης των ναυτικών (3), εφόσον έχουν δημοσιευθεί στην Επίσημη Εφημερίδα της Ευρωπαϊκής Ένωσης αναγνωρίσεις από την Ιταλία και την Ελλάδα πιστοποιητικών εκδοθέντων από τη Γεωργία (4) και, επομένως, παραμένουν σε ισχύ σύμφωνα με το άρθρο 19 παράγραφος 5 της οδηγίας 2008/106/ΕΚ, παρόλο ότι έχει καταργηθεί η οδηγία 2001/25/ΕΚ.
            
         
               (3)
            
            
               Η Επιτροπή αξιολόγησε τα συστήματα εκπαίδευσης, κατάρτισης και πιστοποίησης των ναυτικών στη Γεωργία, σύμφωνα με το άρθρο 21 παράγραφος 1 της οδηγίας 2008/106/ΕΚ, ώστε να εξακριβώσει αν η εν λόγω χώρα εξακολουθεί να συμμορφώνεται προς τις απαιτήσεις της σύμβασης STCW και αν έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Από την εν λόγω αξιολόγηση, η οποία βασίστηκε στα αποτελέσματα διερευνητικής επιθεώρησης και διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα, τον Σεπτέμβριο του 2006, διαπιστώθηκαν διάφορες ελλείψεις.
            
         
               (4)
            
            
               Η Επιτροπή διαβίβασε στα κράτη μέλη έκθεση με τα αποτελέσματα της αξιολόγησης της συμμόρφωσης.
            
         
               (5)
            
            
               Στη συνέχεια, η Επιτροπή ζήτησε από τις αρχές της Γεωργίας, με τις επιστολές της 27ης Φεβρουαρίου 2009 και της 23ης Μαρτίου 2010, να παράσχουν στοιχεία τα οποία να αποδεικνύουν ότι αντιμετωπίστηκαν με κατάλληλο τρόπο οι ελλείψεις που είχαν διαπιστωθεί κατά την αξιολόγηση.
            
         
               (6)
            
            
               Όσον αφορά τις ελλείψεις που είχαν εντοπιστεί κατά τη διάρκεια της αξιολόγησης της συμμόρφωσης προς τη σύμβαση STCW, οι αρχές της Γεωργίας παρείχαν στην Επιτροπή, κατόπιν υποβολής αιτήματός της, με τις επιστολές της 1ης Μαΐου 2009, της 12ης Ιανουαρίου 2010, της 17ης Φεβρουαρίου 2010 και της 14ης Απριλίου 2010, ορισμένες πληροφορίες σχετικά με την εφαρμογή διορθωτικών μέτρων για τα προβλήματα αυτά.
            
         
               (7)
            
            
               Από την αξιολόγηση των απαντήσεων των αρχών της Γεωργίας, την οποία διενήργησε η Επιτροπή, επιβεβαιώθηκε ότι οι παρασχεθείσες πληροφορίες αφορούσαν μόνον ελάχιστο μέρος των ελλείψεων αυτών, κατέδειξε δε ότι η πλειονότητα των ελλείψεων που εντοπίστηκαν κατά τη διάρκεια της αξιολόγησης της συμμόρφωσης δεν έχουν αντιμετωπισθεί ακόμη. Οι εν λόγω ελλείψεις αφορούν διάφορα τμήματα της σύμβασης STCW και, ειδικότερα, την απουσία εθνικών διατάξεων για την εφαρμογή ορισμένων απαιτήσεων της σύμβασης STCW, όπως συγκεκριμένα την εφαρμογή συστήματος ποιοτικών προτύπων και τη χρήση προσομοιωτών, τη λειτουργία του συστήματος ποιοτικών προτύπων τόσο στη διοίκηση, όσο και σε κάποια από τα ινστιτούτα ναυτικής εκπαίδευσης και κατάρτισης, την παρακολούθηση των ινστιτούτων αυτών από τη διοίκηση, καθώς και πολλές απαιτήσεις πιστοποίησης σχετικά με τις υπηρεσίες καταστρώματος και μηχανοστασίου.
            
         
               (8)
            
            
               Οι ανωτέρω περιπτώσεις μη συμμόρφωσης αφορούν διάφορες από τις βασικές διατάξεις της σύμβασης STCW και ενδέχεται να επηρεάζουν το εν γένει επίπεδο ικανότητας των ναυτικών που είναι κάτοχοι πιστοποιητικού εκδοθέντος στη Γεωργία.
            
         
               (9)
            
            
               Η έκβαση της αξιολόγησης της συμμόρφωσης και η αξιολόγηση των πληροφοριών που παρείχαν οι αρχές της Γεωργίας αποδεικνύουν ότι η Γεωργία δεν συμμορφώνεται πλήρως προς τις σχετικές απαιτήσεις της σύμβασης STCW και, συνεπώς, πρέπει να αποσυρθεί η αναγνώρισή της από την Ευρωπαϊκή Ένωση.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αποσύρεται η αναγνώριση της Γεωργίας, η οποία χορηγήθηκε σύμφωνα με το άρθρο 18 παράγραφος 3 στοιχείο γ) της οδηγίας 2001/25/ΕΚ, όσον αφορά την εκπαίδευση, την κατάρτιση και την πιστοποίηση των ναυτικών, με σκοπό την αναγνώριση των πιστοποιητικών ικανότητας που εκδίδει η εν λόγω χώρα.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 22 Νοεμβρίου 2010.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 323 της 3.12.2008, σ. 33.
   
      (2)  Εκδόθηκε από τον Διεθνή Ναυτιλιακό Οργανισμό.
   
      (3)  ΕΕ L 136 της 18.5.2001, σ. 17.
   
      (4)  ΕΕ C 268 της 7.11.2003, σ. 7 και ΕΕ C 85 της 7.4.2005, σ. 8.